32005R1708
L 274/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1708/2005 AL COMISIEI
din 19 octombrie 2005
de stabilire a normelor de punere în aplicare a Regulamentului (CE) nr. 2494/95 al Consiliului cu privire la perioada de referință comună a indicelui pentru indicele armonizat al prețurilor de consum și de modificare a Regulamentului (CE) nr. 2214/96
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 al treilea paragraf și articolul 5 alineatul (3),
având în vedere avizul Băncii Centrale Europene (2), în conformitate cu articolul 5 alineatul (3) din Regulamentul (CE) nr. 2494/95,
întrucât:
(1)
Indicii armonizați ai prețurilor de consum (IAPC) sunt cifre armonizate ale inflației solicitate de Comisie și de Banca Centrală Europeană pentru exercitarea atribuțiilor acestora în temeiul articolului 121 din Tratatul CE. IAPC sunt destinați să faciliteze comparațiile la nivel internațional ale inflației prețurilor de consum. Ei sunt indicatori importanți în gestionarea politicii monetare.
(2)
În conformitate cu articolul 5 alineatul (1) litera (a) din Regulamentul (CE) nr. 2494/95, etapa I a măsurilor necesare obținerii unor indici comparabili ai prețurilor de consum implică obținerea unei serii de indici provizorii.
(3)
În conformitate cu articolul 5 alineatul (1) litera (b) din Regulamentul (CE) nr. 2494/95, pe durata etapei a II-a, indicele armonizat al prețurilor de consum (IAPC) începe cu indicele aferent lunii ianuarie 1997, anul 1996 reprezentând perioada de referință comună a indicelui.
(4)
Cu toate acestea, Regulamentul (CE) nr. 2494/95 nu împiedică actualizarea IAPC în funcție de o altă perioadă de referință comună a indicelui.
(5)
Ca urmare a aderării a zece noi state membre în 2004, unii subindici ai IAPC, reglementați de sistemul nomenclatorului de funcții al consumului individual, adaptat la necesitățile IAPC (COICOP/IAPC), stabilit prin Regulamentul (CE) nr. 1749/96 al Comisiei din 9 septembrie 1996 privind măsurile inițiale de punere în aplicare a Regulamentului (CE) nr. 2494/95 al Consiliului privind indicii armonizați ai prețurilor de consum (3), se referă la perioade de referință diferite ale indicilor; cu toate acestea, IAPC ar trebui să fie obținuți pe baza unor perioade de referință comune ale indicilor, în scopul asigurării comparabilității în conformitate cu articolul 4 din Regulamentul (CE) nr. 2494/95.
(6)
Actualizarea perioadei de referință comune a indicelui ar îmbunătăți relevanța IAPC în conformitate cu articolul 5 alineatul (3) din Regulamentul (CE) nr. 2494/95.
(7)
Actualizarea perioadei de referință a indicilor de preț, în cazul în care au loc revizuiri majore ale indicilor, fie în ceea ce privește posturile, fie acoperirea geografică sau ambele, este considerată o practică bună.
(8)
Este necesar să se stabilească norme referitoare la perioadele de referință comune ale indicilor pentru subindicii COICOP/IAPC integrați în IAPC la date diferite, astfel încât IAPC care au fost obținuți să îndeplinească cerințele de comparabilitate și relevanță prevăzute la articolul 4 și articolul 5 alineatul (3) din Regulamentul (CE) nr. 2494/95.
(9)
În acest context, este necesar să se clarifice și să se armonizeze terminologia în scopul orientării practicilor operaționale privind perioadele de referință pentru IAPC. De asemenea, este necesar să fie modificat Regulamentul (CE) nr. 2214/96 al Comisiei din 20 noiembrie 1996 privind indicii armonizați ai prețurilor de consum: transmiterea și difuzarea subindicilor IAPC (4).
(10)
Măsurile prevăzute în prezentul regulament sunt în conformitate cu avizul Comitetului pentru programul statistic instituit prin Decizia 89/382/CEE, Euratom a Consiliului (5),
ADOPTĂ PREZENTUL REGULAMENT:
Articolul 1
Obiectiv
Obiectivul prezentului regulament este instituirea unor norme comune pentru stabilirea anumitor perioade de referință ale indicilor, în vederea asigurării comparabilității și relevanței indicilor armonizați ai prețurilor de consum (IAPC) calculați.
Articolul 2
Definiții
Există trei tipuri de perioade de referință sau de bază comune utilizate pentru calculul IAPC, care pot fi alese independent una față de cealaltă, și anume:
(a)
„Perioada de referință a ponderării” este cea prevăzută la articolul 2 din Regulamentul (CE) nr. 2454/97 al Comisiei (6).
(b)
„Perioada de referință a prețurilor” este perioada de la care se măsoară variațiile de prețuri curente și pentru care prețurile sunt utilizate ca numitor în calculul indicilor; ea se referă la prețurile utilizate pentru evaluarea volumului în ponderările IAPC.
(c)
„Perioada de referință a indicelui” este perioada pentru care indicele este fixat la 100 de puncte.
Articolul 3
Măsuri de punere în aplicare
(1) Perioada de referință comună a IAPC se fixează la 2005 = 100.
(2) Seriile cronologice complete de indici IAPC pentru toate posturile și de subindici se rebazează pe o altă perioadă de referință comună a indicelui când se consideră adecvată. La fiecare actualizare, seriile cronologice complete ale tuturor IAPC și ale subindicilor IAPC se rebazează pe perioada de referință comună a indicilor. Rebazarea pe noua perioadă de referință comună a indicelui produce efecte începând cu indicele pe luna ianuarie a următorului an calendaristic.
(3) Comisia (Eurostat) poate actualiza perioada de referință a indicelui după consultarea Comitetului pentru programul statistic instituit prin Decizia 89/382/CEE, Euratom.
(4) Toți subindicii suplimentari COICOP/IAPC care urmează să fie integrați în IAPC sunt conectați în luna decembrie la nivelul de 100 puncte de indice și produc efecte începând cu indicele pe luna ianuarie următoare.
Articolul 4
Modificare
Articolul 4 din Regulamentul (CE) nr. 2214/96 se înlocuiește cu următorul text:
„Articolul 4
Difuzarea subindicilor
Comisia (Eurostat) difuzează subindicii IAPC pentru categoriile enumerate în anexa 1 la prezentul regulament pe baza unei perioade de referință comune a indicelui”.
Articolul 5
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 octombrie 2005.